
PREDGOVOR 


Ako me otac i mati ostave, 
Gospodin će me primiti 


Diplomski rad “Radnici u vinogradu. Mt 20,1-16” prihva¬ 
ćen na Franjevačkoj teologiji u Sarajevu, afiliranoj Ka¬ 
toličkom bogoslovnom fakultetu Sveučilišta u Zagrebu, 
obrađuje važnu usporedbu iz Isusova niza usporedbi o 
Božjoj vladavini i njezinoj drukčijoj logici od one ljudske 
te pokazuje put u jedan novi i drukčiji svijet ljudskosti. 
Usporedba sjedne strane upućuje na Božju dobrotu, koja 
nadilazi svijet svakidašnjice, u kojemu prevladava odnos 
računice i interesa, a s druge ne zanemaruje važnost pra¬ 
vednosti na kojoj počiva svaki pravi društveni i ljudski 
poredak. 

Zahvaljujući upravo zdravoj usklađenosti jednoga i dru¬ 
goga, usporedba Mt 20,1-16 predstavlja poruku o Bogu, ko¬ 
jemu je svaki čovjek važan, bio on onaj prvoga ili posljed¬ 
njega sata, ali i poruku o čovjeku kakav on uistinu jest, a 
koji u svom razmišljanju redovito polazi od sebe i svoga 
vlastitog interesa. Možda bi se moglo također reći da se u 
ovoj usporedbi ogleda svekolika veličina Božje širokogrud¬ 
nosti i neshvatljiva skučenost ljudske uskogrudnosti u od¬ 
nosu prema drugima. 

Poruka usporedbe dobivaj oš više na značenju i važnosti u 
kontekstu današnjega vremena, koje je obilježeno profitom 

i njegovom logikom razmišljanja i djelovanja. Nažalost, u 
suvremenoj civilizaciji i njezinu društvenom poretku stvara 
se sustav proizvodne korisnosti koji itekako određuje me¬ 
đuljudske odnose, ali i sliku o čovjeku. Prevedeno na kon¬ 
kretni jezik svakidašnjice, logika ovoga sustava profilira se 
u onome što je korisno i što kratkoročno donosi dobit. Kao 
posljedicu takve logike susreće se često razmišljanje kako 
u ovoj kulturi djeca i starci nemaju veliku važnost: djeca jer 
traže skrb i žrtvu, ulaganje i neproizvodni rad, a starci jer 
opterećuju državne, socijalne i obiteljske proračune te pred¬ 
stavljaju teret za zdravstveni i mirovinski sustav, ali teret i 
za vlastitu djecu. 

Usporedba upravo stavlja naglasak na radnike zadnje¬ 
ga sata. To su bili ljudi koje nitko nije htio unajmiti da 
rade jer su bili slabi, stari, izrađeni, možda i bolesni - a 
i njima je bio potreban onaj denar da bi mogli preživjeti. 
Usporedba otvara novu perspektivu upravo rubnim ka¬ 
tegorijama društva koje se u suvremenom društvenom 
sustavu osjećaju zapostavljenima da, iako su u ljudskom 
ponašanju možda teret, u Božjem razmišljanju nisu ni¬ 
pošto zaboravljene, štoviše upravo Bog od njih počinje 
gledati svijet i ljude, kako to lijepo naglašava usporedba 
Mt 20,1-16. Tu zacijelo leži čvrsta podloga navještaja Ra¬ 
dosne vijesti, jer kod Boga nitko nikada nije izgubljen ni 
otpisan ako sam sebe ne otpiše i ne isključi iz Božje skrbi. 
Posrijedi je doista neizrecivo simpatična i neprocjenjivo 
draga poruka koja nam dolazi s Božje strane kao utjeha 
i nada. 

Ovaj diplomski rad obrađuje ovu krasnu usporedbu i 
iz nje izvlači konkretne poruke za suvremenoga čovjeka. 

Autor obrađuje usporedbu u njezinu kontekstu i iz perspek¬ 
tive aktualnosti njezine poruke i o Bogu i o čovjeku. U toj 
analizi na vidjelo dolaze važne premise Božjega spasitelj - 
skoga djelovanja i logike Božjega kraljevstva. Rad je pisan 
laganim i razumljivim jezikom s osjećajem za opće i kon¬ 
kretno. Iako je napisan prije dvadeset godina, on u bitnome 
nije izgubio svježinu i aktualnost. Možda je moglo ići i pre¬ 
ma izvjesnom “osvježenju” ili preradbi rada, jer dvadeset 
godina nije kratko vrijeme, ali bi zacijelo rad time izgubio 
od onoga stoje prvotno bio ponudio i kakav je izgledao kao 
diplomski rad u ono vrijeme. 

U svakom slučaju, i ovakav rad može biti koristan za 
čitatelje koji žele ući dublje u aktualnu poruku ove važne i 
drage Isusove usporedbe, u čijoj podlozi stoji još staroza¬ 
vjetno iskustvo izraženo riječima: “Jahve, ti si naš Otac, Ot¬ 
kupitelj naš - ime ti je oduvijek” (Iz 63,16), ili iz Ps 27,10: 
“Ako me otac i mati ostave, Jahve će me primiti.” Snažna 
poruka: Bog ne ostavlja čovjeka u nevolji, pa čak ni u 
onoj nevolji smrti! Štoviše, Bog gleda prvo na one koji 
su doista u ovome životu radnici posljednjega sata, što 
doista zvuči utješno. 


BožoLUJIĆ 

Božić 









Uvod 


Pristupiti bilo kojem dijelu biblijskog teksta, istražiti njegovu 
dubinu, širinu i poruku, znači uložiti napor za razumijeva¬ 
nje, shvaćanje i prihvaćanje bogatstva koje nam nudi Riječ 
Božja. 1 U obzir se moraju uzeti sve činjenice koje su u nepo¬ 
srednoj vezi s tekstom, kako bi se on što ispravnije razumio i 
prihvatio. Na taj način se izbjegava krivo i proizvoljno inter¬ 
pretiranje teksta i poruke. 

Zbog svog bogatstva i dubine Biblija zahtijeva dosljed¬ 
no tumačenje svakog pojedinog retka, kako u svojini dije¬ 
lovima, tako i u cjelini. Još se moraju uzeti sve vremenske i 
prostorne dimenzije, kao i kontekst nastanka biblijskih tek¬ 
stova, a za ispravnost tumačenja i valjano shvaćanje treba 
naći povezanost s vremenom i prilikama u kojima živimo 
mi, današnji čitatelji i tumači. 

Uz nalaženje konteksta u kojem je neki tekst nastao, po¬ 
vijest redakcije i književne vrste, otvara se perspektiva i put 
ispravnog tumačenja teksta i poruke. 2 

Sve su ovo samo smjernice i naznake, za ispravan pri¬ 
stup i cjelovito tumačenje određenog biblijskog teksta, 


1 “Božja Riječ i ljudska riječ: da bismo bili spašeni, moramo povje¬ 
rovati; da bismo povjerovali, moramo čuti propovijedanje.” Xavier 
Leon-Defour, Rječnik biblijske teologije, KS, Zagreb 1980, str. 1021. 

2 “Najvažnija zadaća Crkve jest tumačenje Isusovih riječi i djela.” 
A.Taubl, Gleichnisse Jesu, Mainz 1977, str. 5. 

kako bi se iz njega moglo vidjeti značenje za konkretnu ži¬ 
votnu situaciju u kojoj živimo, tj. shvatiti njegovu poruku 
upućenu današnjem suvremenom čovjeku, a to i jest krajnji 
cilj biblijske egzegeze. 

Otkriti poruku i shvatiti njezino značenje za današ¬ 
njeg čovjeka osnovni je preduvjet ispravnog usmjerenja 
vlastitog života i njegovog neposrednog korigiranja u 
skladu s tom porukom. Tu je sadržaj Riječi Božje, koja je 
upućena ljudima. Ona je u sadašnjosti namijenjena sva¬ 
kome od nas, kao što je bila u prošlosti namijenjena na¬ 
šim dalekim prethodnicima u vjeri. I kao što je bila izvor 
njihove vjere, po svojoj konkretizaciji ona to postaje i 
nama. Ta se riječ “utjelovila” 3 da bi dospjela do čovjeka 
i prenosila poruku o spasenju, kao što je Riječ Božja 
postala čovjekom da bi konkretno i djelotvorno nastupila 
u ljudskom spasenju. 

Božje djelovanje je skriveno, tajnovito, i zahtijeva da se u 
njega uzvjeruje i da se shvati u svojoj skrovitosti. Međutim, 
ne onako kako su mislili apokaliptičari, u nebeskoj onostra- 
nosti i u krilu tajnovite budućnosti, nego je ono skriveno u 
krajnje svagdanjoj običnosti, u kojoj često nitko i ne prepo¬ 
znaje već otpočeto zbivanje. 

Takav je i Isusov govor i nije slučajno što za svoju poru¬ 
ku o dolasku Božjega Kraljevstva izabire baš poučni oblik - 


3 “Ljudi pred Riječju koja je postala tijelo: budući daje Krist subzistent- 
na Riječ ‘koja je došla u tijelu’, shvatljivo je da stanovište što ga ljudi 
zauzimaju prema njegovoj riječi, prema njegovoj osobi, samim tim 
određuje i njihov stav prema Bogu.” X.L-D. nav. dj. str. 1108. 

usporedbe. 4 One nisu nikakva novina, jer ih obilato pričaju 
i rabini kako bi pojasnili neki nauk i protumačili smisao 
određenog svetopisamskog mjesta. No, Isusove su uspored¬ 
be još nešto dublje. One su i konkretno naviještanje i nisu u 
službi ničijeg nauka. Njihov cilj je pomoći u razumijevanju 
zbilje koju najavljuju, za razliku od nekih drugih govora, 
koji su samo obično tumačenje određenih pojmova. Isusove 
su usporedbe uzete iz svijeta dostupna svakom čovjeku. 

Iz obilja usporedbi i snage koja u njima prebiva, kroz 
ovaj rad i pristup samome tekstu, pokušat ću obraditi uspo¬ 
redbu o radnicima u vinogradu (Mt 20,1-16). Ovaj evan¬ 
đeoski odlomak Crkva propovijeda na nedjelju sedamde- 
setnice, na početku kleričkog posta, tj. na samom početku 
korizme, prije Muke. Kao prvo čitanje te nedjelje uzima se 
odlomak iz 1 Kor 9,24-27, u kojem je govor o trčanju za 
slavom ili prolaznošću. Dakle, ako se upitamo: “Što Crkva 
propovijeda na početku korizme?”, odgovor je: poziva u 
Božji vinograd. 5 

Isus u svojim usporedbama s posebnom ljubavlju i 
umijećem iznosi upravo takve zgode koje su u granicama 
onoga što svatko razumije i doživljava. One nisu nikakva 
viša matematika za koju trebaju posebni postupci i formule, 
nego samo zauzeto slušanje, shvaćanje i prihvaćanje. 


4 “Već se u prvoj Crkvi prispodobom zove neka pripovijest koju je 
Isus pričao da razjasni svoje naučavanje”. X.L-D, nav.dj. str. 991. 

5 Joachim Jeremias, Die Gleichnisse Jesu, Gottingen 1970, str. 29. 

1. Pojam i značenje usporedbe 
1.1. Pojam “\usporedba ” 

Usporedbe spadaju u posebnu vrstu književnog govora, a 
općenito su česte u Bibliji. Pojam “parabola - usporedba” 
dolazi od grčke riječi: Jtapa|3oA,r|,ri (hebr. mašal, aram. 
mathla) s dva osnovna značenja: 1. zastranjivanje, odstu¬ 
panje od pravoga puta; 2. poređenje, poredba, priča. 6 “U 
temelju grčke riječi Ttapa|3oXr| je pojam uspoređivanja. 
Istočnjački duh uistinu voli govoriti i poučavati u obliku 
usporedbe. Usporedbu treba shvatiti kao zorno prikazivanje 
simbola, to jest slika koje su uzete iz zemaljskih stvarnosti 
da označe stvarnosti objavljene od Boga, stvarnosti koje 
zahtijevaju dublje tumačenje.” 7 

Prvotno se značenje usporedbe odnosi na postavlja¬ 
nje dviju stvari jedne uz drugu radi uspoređivanja. To je 
tehnički izraz starine za označavanje jedne od retorskih 
figura.Usporedba spada u figure pomoću kojih želimo ne¬ 
što pojasniti, usporediti. Među ove figure spadaju također 


6 Bratoljub Klaić, Rječnik stranih riječi, Zagreb 1990, str 1003. 
PARABOLA (grč. jtapaPoLrp usporedba). 1. Poređenje, uspored¬ 
ba, priča koja pomoću fabule daje stanovitu pouku, pa se uvijek uzi¬ 
ma u prenesenom značenju. Najpoznatije su parabole iz Biblije (npr. 
o rasipnom sinu ili o sijaču i sjemenu). Opća enciklopedija, Zagreb 
1980, str. 301. 

7 XavierL-D, nav.dj. str. 991-992. 

metafora 8 i alegorija. 9 Kod usporedbe jedna stvar biva 
uspoređena ili izjednačena s drugom ili drugačijom zbog 
osvjetljivanja. Zato su u njoj česte i karakteristične riječi 
“kao” ili “poput”. 10 Isus tako kaže da su farizeji “kao obije- 
ljeni grobovi” (Mt 23,27). 

Usporedbe, dakle, služe za uspoređivanje dviju stvarno¬ 
sti. * 11 Ona tajnovita i uzvišenija stvarnost pokušava se tu¬ 
mačiti jasnijom i nama bližom. U svim usporedbama koje 
Marko donosi u središtu pozornosti nalazi se tajna o Kra¬ 
ljevstvu Božjem. Isus se kao pravi Židov koristi već usta¬ 
ljenim govorom u slikama, svojstvenim semitskim kultura¬ 
ma. Usporedbe se susreću i u SZ, posebno kod proroka u 
temama o pastirima, ženidbama, gozbama i slično. Isusove 
su usporedbe, ipak, nešto sasvim novo. Iz Isusova vremena 
u rabinskoj literaturi nije nam sačuvana nijedna cjelovita 
usporedba. 

U usporedbi je važna pouka koja slijedi iz zgode kao 
cjeline, a detalji služe samo za naglašavanje glavne mi¬ 
sli. “Njome se neka misao ne izražava pojmovno, nego 

8 Metafora je još više kn jiževna vrsta u kojoj se jedna stvar poistovje¬ 
ćuje ili izjednačuje s drugom, ili se svojstva jedne izravno pripisuju 
drugoj. Npr.: “Vi ste sol zemlje” (Mt 5,13); “Čuvajte se kvasca fa¬ 
rizejskog” (Mk 8,15). Biblijska teologija Staroga i Novoga zavjeta, 
KS Zagreb 1980, str. 324. 

9 Alegorija je razvijena metafora, produžena u odulje kazivanje. Isto, 
str. 324. 

10 Isus tako kaže da su farizeji “kao obijeljeni grobovi” (Mt 23,27). 

11 Usporedba, grčki parabola znači postavljanje jednog kraj drugog 
- “Nebeneinanderstellung”. Anton Taubl, Gleichnisse Jesu, Mainz 
1977, str. 50. 

se ocrtava slikom (usp. milosrdno primanje u Kraljev¬ 
stvo Božje slikovito izraženo ponašanjem oca u priči ‘o 
izgubljenom sinu’).” 12 


1.2. Usporedbe u Evanđeljima 

Osvrnut ćemo se ovdje na neka mjesta u usporedbama kod 
Marka i Mateja. Usporedbe s kojima se susrećemo u Bibliji 
jednostavne su priče iz svakodnevnog života: zgodne za 
pamćenje, a diraju u srce slušača i nukaju ga na razmišljanje. 

Zajedničko svim usporedbama kod Marka jesu dva te¬ 
meljna elementa: malen početak i veličanstven završetak. 
Njegove su usporedbe obojene i posebnim kontrastom. Ne 
apeliraju samo na razum, nego i na osjećaje, srce. “Isus je 
govorio u obliku usporedbi, da bi ljudi mogli naslutiti što 
u stvari znači Kraljevstvo Božje. Isusova je nakana bila da 
usporedbama urazumi ljude i navede ih na preispitivanje 
osnovnih stavova.” 13 

Zašto Isus toliko često koristi ovaj način poučavanja o 
Kraljevstvu Božjem? Marko nam donosi odgovor nakon 
nekoliko usporedbi u svom zaključku o njima: “Mnogim 
takvim usporedbama izlagao im je nauku, navješćivao im 
je Riječ, onako kako su je mogli razumjeti, ali bez uspore - 
daba im ništa nije govorio, a nasamo je sve tumačio svojini 
učenicima” (Mk 4,33-34). Na taj način Isus postaje svo¬ 
jim slušateljima zanimljiv, a slika o Božjem kraljevstvu je 


12 Biblijski leksikon, KS Zg 1991, str. 326. 

13 Alfons Wieser, Središnje teme Novoga zavjeta, KS Zagreb 1981, str. 19. 

neobično jasna i konkretna. 14 Tako on pomoću vidljivog tu¬ 
mači nevidljivo, pomoću zemaljskog nebesko. 

Ovoj književnoj vrsti predočavanja bio je vrlo sklon 
istočnjački način tumačenja; posebno u govoru o transcen- 
dentnom. “Istočnjački duh uistinu voli govoriti i poučavati 
u obliku usporedbe: on je privržen i zagonetci koja želi dir¬ 
nuti u radoznalost, podbosti na istraživanje; biblijske knji¬ 
ge, osobito izreke mudraca (Izr 10,26; Suci 14,14), odjek 
su tih sklonosti. No, to ipak nije ono sržno čime se može 
razjasniti rod usporedbe: nju treba shvatiti kao zorno pri¬ 
kazivanje simbola, to jest slika koje su uzete iz zemaljskih 
stvarnosti da znače stvarnosti objavljene od Boga (sveta 
povijest, Kraljestvo), stvarnosti koje većinom zahtijevaju 
duboko tumačenje. Trebalo bi stoga neprestano dočarava¬ 
ti božanski život polazeći od zemaljskih stvarnosti koje će 
dobivati vrijednosti znakova.” 15 

Usporedba kao književna vrsta veoma je zastupljena i 
ima posebno mjesto i u Matejevu evanđelju. Matej tvrdi da 
se Isus njome često služio. Izričito spominje daje Isus nau¬ 
čavao u usporedbama (usp. Mt 13,13) kako bi lakše svojini 
slušateljima predstavio tajnu Kraljevstva nebeskoga, skri¬ 
venu, ali prisutnu u ovome svijetu, koja je započela s Isu¬ 
som te tajanstveno raste i očekuje svoj skori plod. 

Sažeto kazano, smisao i cilj Isusovih usporedbi mogao 
bi biti: Isus govori ljudima od krvi i mesa, prema prilika¬ 
ma i vremenu. Svaka njegova usporedba ima odgovarajuće 


14 Usp. Eugen Biser, Die Gleichnisse Jesu, str. 28. 

15 X.Leon-Defour, nav. dj. str. 991-992. 

utemeljenje u njegovu životu, a zadaća joj je da potakne 
ljude na obraćenje 16 te iznese nove odnose među ljudima 
i ljudi spram Boga. Ti novi odnosi obuhvaćaju upravo ono 
što se naziva Božjim kraljevstvom. 


2. Usporedba kao pripovijest 

Oni koji se bave proučavanjem usporedbi obično smatraju 
više narativnim one usporedbe u kojima se prikazuje neki 
pojedinačni čin koji se pripovijeda kao da se dogodio je¬ 
danput: to su oni odlomci u kojima prevladava aorist (npr. 
usporedba o izgubljenom sinu). 17 

Može nam biti od koristi sljedeća činjenica. Za razliku 
od drugih jezika, njemački jezik za usporedbe ima dva izra¬ 
za: “Parabeln” i “Gleichnisse”. Izrazom “Parabeln” ozna¬ 
čavaju se usporedbe u kojima se opisuje određeni događaj 
koji se dogodio jedanput, a sa “Gleichniss” označava se us¬ 
poredba kao neka pojava koja se na određeni način redovno 
ponavlja, npr. u nekim biljnim procesima, i tu je dominira- 
juće vrijeme prezent. 18 

No, i za drugu vrstu usporedbi, gdje dominira prezent, 
neosporan je ovaj “narativni” vid. I ovdje ima nešto što se 


16 “Isus svojim slušateljima otvoreno kaže: ‘Ta što koristi čovjeku ako 
sav svijet zadobije, a sebe samoga izgubi ili sebi naudi?’ (Lk 9,25)” 
- Usp. tekst. A.Taubl, nav.dj. str. 50. 

17 Usp. V. Fusco, Oltre la parabola , Brescia 1980, str. 48. 

18 Isto, str. 48. 

događa. U tom smislu ta skupina usporedbi pripada da¬ 
našnjem pojmu “pripovijesti”. Pripovijest tako shvaćena 
je upravo slijed povezanih događaja (uzročni vid) u vre¬ 
menu (vremenski vid) od početka do kraja. Pripovijest 
nije bilo kakva rečenica (izraz) niti skup rečenica (izraza 
ili izreka), jer je u njoj potrebna neka akcija, potreban je 
“zaplet”. Nije važno na koji se način prenosi: usmeno ili 
pismeno, književno ili narodno, kao i je li joj sadržaj stva¬ 
ran ili izmišljen. 

U usporedbama postoji i hipotetičko pripovijedanje gdje 
se akcije ocrtavaju kao moguće. Evo jednog primjera: ako 
čovjek ima sto ovaca i izgubi jednu, neće li ostaviti onih de¬ 
vedeset i devet i poći u potragu za izgubljenom (Mt 18,12)? 

U pripovijesti je bitno da postoji zaplet, slučaj, događaj 
koji treba razumjeti u svom razvoju i raspletu. 


2.1. Razgraničenje sadržaja usporedbe 

Kako bi izlaganje o usporedbama bilo što potpunije, potreb¬ 
no je razgraničiti građu koja potpada pod vrstu usporedbe. 
Jedna od teškoća prilazu je i to što se kod pojedinih autora 
u usporedbama brojevi kreću npr. od trideset do sedamdeset 
ili između dvadeset i dva do stotinu ijedan. 19 

Ako se polazi teorijski, pitanjem što je usporedba, i deduk- 
tivnim načinom analiziranja, lako se može pogriješiti u raz¬ 
graničenju sadržaja usporedbe. Zato je bolje i sigurnije činiti 
to induktivnim putem, istraživanjem konkretnih odlomaka. 


19 Usp. V. Fusco, nav.dj. str. 50. 

Problem se najlakše može riješiti ako kao uporište uz¬ 
memo neke odlomke koji su bez sumnje usporedbe. To su 
usporedbe koje imaju širok narativni razvoj: o izgubljenom 
sinu, nemilosrdnom dužniku ili o radnicima u vinogradu. 


2.2. Usporedbe u određenom životnom i kulturnom kontekstu 

Ako usporedbe smjestimo u njihovo ozračje u kojem su na¬ 
stale: - kulturno, ekonomsko, pravno, običajno, geografsko 
- to će nam pomoći pri njihovoj rekonstrukciji i razumije¬ 
vanju vremena i života. One toliko razotkrivaju svakodnev¬ 
ni život Palestine u prvom stoljeću, da bi se mogle upotrije¬ 
biti kao što se papirusi upotrebljavaju za tumačenje načina 
života u Egiptu ili kao što napuljske božične jaslice tumače 
način života u 18. stoljeću. Tako je Charles Dodd bez većih 
teškoća, mudrom i spretnom montažom scena iz usporedbi, 
rekonstruirao svakodnevni život jednog palestinskog sela iz 
Isusova vremena. 

Ponekad se kod rekonstrukcije pojedinosti i pretjeruje. 
Npr.: ako se pitamo odakle je dobri Samarijanac uzeo tka¬ 
ninu da bi ovio ranjenog, s odijela ili s turbana? Ili, kojim su 
zoološkim vrstama pripadale ribe u Genezaretskom jezeru? 
No, da bi se točno rekonstruirala usporedba o izgubljenom 
sinu, potrebno je poznavati pravni oblik podjele nasljedstva 
između dva sina. 

S druge strane neka neznatna sitnica može biti vrlo važna 
za razumijevanje same usporedbe: npr. sijač sije po putu ili 
po trnju. Nije to samo čudan potez koji aludira na velikoduš¬ 
nost božanskog sijača, nego on govori i o poljoprivrednoj 

tehnici toga vremena, ali se odnosi i na bit same usporedbe. 
Također, nije nevažno napomenuti da su tridesetorostruko, 
šezdesetorostruko i stostruko mjere koje govore o eshato- 
loškoj punini koja nadilazi sva ljudska gledanja i mjere. 
Vrijednost ovakvih povijesno-kulturalnih rekonstrukcija 
mogla bi se procjenjivati posebno za svaki primjer. 

Ako je istina da za shvaćanje neke usporedbe treba naj¬ 
prije razumjeti priču kao priču, a budući da nije smještena u 
naše vrijeme, a nije ni bezvremenska ni apstraktna, onda je 
nužno jedno povijesno i kulturalno približavanje. 

Zanemarivanjem ovih ko nkr etnih pojedinosti, koje su za 
originalne slušatelje Isusova vremena bile pretpostavljene, 
određeni bi tekstovi ostali nejasni ili s prenesenim znače¬ 
njem. Npr.: ako nam nije poznato da odnos izmđu 10.000 
talenata i 100 denara (Mt 18,23-37) nije ništa manji nego 
što je milijun prema jedan 20 , ili da je bitna karakteristika 
gorušičina zrna da je krajnje sićušno, ili kakav je bio po¬ 
litički i religiozni odnos između Judejaca i Samarijanaca 
(Lk 10,25-37), onda će nam mnoge stvari u usporedbama 
biti nemoguće ili preteško razumljive. 21 

Zato usporedbu treba prije svega promatrati kao tekst 
čvrste strukture. Važno je pronaći odnos koji dinamički po¬ 
vezuje pojedine dijelove, jer upravo taj odnos, a ne pojedini 
izdvojeni elementi, prenosi izmišljenu situaciju u realnu. 

Usporedba nije bilo kakva pripovijest. Ona nije ni jedno¬ 
stavna pripovijest umetnuta u nekakav drugi kontekst. Zato 


20 Usp. V. Fusco, nav. dj. str. 53. 

21 Usp. V. Fusco, nav.dj. str. 53. 

treba ustanoviti način, tip i vrstu odnosa koji se uspostavlja 
između slika, stvarnosti i sugovornika. 


3. Poruka Isusovih usporedbi 

Ako krenemo paralelno promatrati usporedbe da bismo pro¬ 
našli smisao, lako se dođe do jednostavna zaključka: mno¬ 
ge od njih imaju isti smisao, samo izražen drugim slikama. 
Zato bi trebalo možda istaknuti samo nekoliko značajnijih 
mišljenja. Na taj će se način razlike među usporedbama po¬ 
javiti tek u drugom planu. 

Pri tome mora ipak biti jasno da se Isus ne ponavlja: 
glavna misao se izražava uvijek novom slikom. Tako se us¬ 
poredbe i slike mogu poredati u nekoliko (desetak) većih 
skupina, koje tvore jednu zatvorenu cjelinu. (Za riječ uspo¬ 
redba u ovom će se radu uzimati široko značenje aramejske 
riječi mathla.j 22 


3.1. Prisutnost spasenja u usporedbama 

Da bi se neki čovjek ili učenje predstavili ljudima, potreban 
je njihov nastup. Jedan od takvih nastupa - iako ne jedini - ili 
načina obraćanja ljudima jesu i riječi kojima se Isus obraća 
ljudima svoga vremena, kako stoji napisano kod Lk 1,22. 22 

22 Joachim Jeremias, nav. dj. str. 16. 

23 Lk 7,22: “Slijepi vide, hromi hode, gubavi ozdravljaju, gluhi čuju, 
mrtvi ustaju, siromašnima se naviješta Radosna vijest.” 

Slično se nalazi i kod Mateja, koji govori o blaženstvu 
slijepih (9,27-31), gubavih (8,1-4), oslobođenju opsjednutih 
(9,32-34) i uskrsnuću mrtvih (9,18-26). A sve je to ispunje¬ 
nje riječi SZ koje slušateljima Isusova vremena “još uvijek 
odzvanjaju u ušima” (Iz 35,5). Tako se isto Isusove riječi 
predstavljanja mogu povezati i s Izaijom 61,1 (Radosna vijest 
siromasima), vijest koja nadilazi sva ljudska očekivanja. 

Naime, dok SZ uvelike naviješta Božju kaznu, Isus go¬ 
vori prvenstveno o potpuno novoj dimenziji: Radosnoj ih 
blagoj vijesti za siromašne. 

U prvom planu je radosni Isusov poziv. On osobito 
ističe kako je sada čas: slijepi vide, hromi hode, a voda 
života teče kroz neplodnu zemlju da je natopi. Spasenje 
je već tu, kraj je vremenu prokletstva, raj se opet vraća na 
zemlju. Počelo je vrijeme otkupljenja i pokazuje se kako 
Duh višestruko djeluje. “I blago onome tko se ne sablazni 
nada mnom” (Mt 11,6; Lk 7,23). I blago onima koji povje- 
ruju unatoč svim suprotnostima, malim izgledima i unatoč 
svim protivštinama. 24 

Ovome mjestu veoma je srodno jedno drugo mjesto, ta¬ 
kođer preuzeto iz Izaije: “Duh Božji na meni je, jer me po- 
maza! On me posla blagovjesnikom biti siromasima; pro¬ 
glasiti sužnjima oslobođenje, vratiti vid slijepima; na slobo¬ 
du pustiti potlačene, proglasiti godinu milosti Gospodnje” 
(Lk 4,18-19). 

I još tome nadodaje: “To je tako blizu. Danas se ispuni¬ 
lo ovo pismo” (Lk 4,21). Duh Stvoritelj ponovno nastupa 


24 J. Jeremias, Jesus als Weltvollender, Giitersloh 1930, str. 19. 

i donosi nevoljnima Radosnu vijest: otvaraju se tamnice, 
sužnji se oslobađaju, slijepi progledaju i nastupa vrijeme 
otkupljenja. 

“Ozbiljenje eshatologije” 25 u istom se smislu nalazi i kod 
Mk 2,19: “Mogu li svatovi postiti dok je zaručnik s njima? 
Dokle god imaju zaručnika sa sobom, ne mogu postiti.” 

Naime, svadba je u istočnjačkom slikovitom govoru sli¬ 
ka spasenja koja nas upućuje na sličnost i kod Ivana: “Ra- 
dujmo se i kličimo i slavu mu dajmo, jer dođe svadba Ja- 
ganjčeva” (Otkr 19,7). “Započeli su dani radosti, čuju se 
pjesme svadbene. Zar se može postiti i jadikovati? Sada je 
vrijeme radosti, kako će moji učenici postiti” - veli Isus. 

Ovdje se mogu nadodati i riječi o krpljenju staroga odije¬ 
la (Mk 2,21) i o nalijevanju novoga vina u stare mješine, 
kao i ima li smisla novo vino nalijevati u stare mješine: zar 
neće ijedno i drugo propasti? 

Ove nas slike upućuju na bogatstvo religioznog i povije¬ 
snog materijala te obilje motiva kojima se raspolaže. 

U Hebr 1,10-12, povezano sa Ps 102,26-28, opisuje se 
kako Isus kod ponovnog dolaska skuplja svemir kao sta¬ 
ri ogrtač i širi novi svemir. Još se jasnije prikazuje u 
Dj 10,11 -15, gdje Petar u slici platna, koje je uhvaćeno na če¬ 
tiri kraja sa svim vrstama životinja koje su kao nove od Boga 
obnovljene i predstavljaju se kao čiste za obnovljeni svemir. 

Šator, platno, rubac i ogrtač jesu uobičajene slike sve¬ 
mira. Ovamo pripada i Mk 2,21: “Staro prolazi, novo gle 


25 C.H. Dodd, The Paraboles of the Kingdom, London 1935, str. 198. 

nastaje”, tako isto i stari ogrtač; jer kao što se s novom kr¬ 
pom ne može zakrpati staro platno, tako se mora prihvatiti 
i novo vrijeme. 26 Pomoću ovih usporedbi o novoj odjeći u 
simbolima se govori i o novom vremenu spasenja. 


4. Božje smilovanje dužnicima 

Dolazimo do dijela o usporedbama koje sadrže istinsku Ra¬ 
dosnu vijest, koja u pravome smislu ne znači samo: Vrijeme 
spasenja Božjega je počelo, novi svijet je tu, Spasitelj je 
došao, nego još više: Spasenje je poslano siromasima, Isus 
je došao spasiti i grešnike! 27 


4.1. Spasenje je poslano siromasima i izgubljenima 

Isus je najprije poslan k izgubljenim ovcama doma Izrae- 
lova. To je najslikovitije opisano u usporedbi o izgubljenoj 
ovci i izgubljenoj drahmi (Lk 15,2). Ove usporedbe su izre¬ 
čene pismoznancima i farizejima koji mrmljaju. Uspored¬ 
ba o dva dužnika je upućena farizeju Simonu (Lk 7,40), a 
govor o bolesnome Isusovim protivnicima iz broja teologa 
farizejskoga prava (Mk 2,16). Usporedba o farizeju i carini¬ 
ku je, isto tako, upućena farizejima (Lk 18,9), a usporedba o 
dva različita sina članovima Sinedrija (Mt 21,23). 28 


26 Usp. J. Jeremias, nav.dj. str. 118. 

27 Isto, str. 124. 

28 Usp. isto, str. 124 

4.2. Spasenje je poslano i gresnicima 

Budući da je stalno bio izložen napadajima svojih pro¬ 
tivnika, Isus ih je morao uvjeriti daje spasenje poslano 
i gresnicima. 29 To spasenje, dakako, oni sami moraju pri¬ 
hvatiti. Pored obraćanja siromašnima, onima koji ga spre¬ 
mno slušaju i prihvaćaju, Isus se u usporedbama obraća i 
svojini protivnicima. 30 Uz to što se pomoću usporedaba 
obraća svojim protivnicima i što im govori o Kraljevstvu 
Božjem, one su isto tako i njegova obrana, opravdanje, 
oružje protiv kritike i neprijatelja Vesele vijesti. Naime, 
Bog ni grešnike ne želi odbaciti, nego i njih poziva za stol, 
ali prije svega na obraćenje. Time želi reći da mu je stalo 
pridobiti i neprijatelje. 


4.3. Snaga Isusova nastupa 

U svom izlaganju Isus je bio izložen mnogim kritikama i 
napadajima. Svaku svoju riječ ne samo daje tumačio sluša¬ 
teljima, nego je morao i svojim učenicima više puta objaš¬ 
njavati. Isusov odnos prema protivnicima možemo sažeti u 
sljedećem: 


29 “Prema Luki, prispodoba o izgubljenoj ovci je nastala zbog srditog 
upita farizeja: ‘Zašto ovaj prima grešnike u kuću i pruža im gosto¬ 
primstvo?’ (Lk 15,2), a završava riječima: ‘Tako će se Bog u posljed¬ 
nji dan više obradovati zbog jednog obraćenog grešnika, nego zbog 
99 pravednika kojima ne treba obraćenja’ (15,7). Isus na taj način 
opravdava dolazak Radosne vijesti grešnicima, nasuprot farizejskim 
napadanjima.” Isto, str. 35. 

30 Isto, str. 124. 

1) On najprije pogled svojih kritičara svraća na si¬ 
romašne, jer je siromašnima upućena Radosna vijest. 
U isto vrijeme zgusnutom slikom o liječniku govori o 
položaju svojih napadača te im veli: “Bolesni trebaju 
liječnika” (Mk 2,17). Istodobno im veli kako ne razu¬ 
miju da u svoju blizinu poziva omalovažene i prezrene. 
To je posebno naglašeno u usporedbi o dvojici sino¬ 
va (Mt 21,29-31). Međutim, koliko je važan mlađi sin, 
možda je, ako ne isto, a ono još važniji stariji sin, koji 
misli da je dostatno samo slijepo opsluživanje pravila 
(slova zakona). 31 

Na napade svojih protivnika Isus odgovara: “Uistinu, 
kažem vam: carinici i bludnice prije će od vas pronaći ula¬ 
zak u Kraljevstvo Božje! Carinici, čije je obraćenje, po 
vašem mišljenju nemoguće; stoje bliže Bogu nego vaša 
pobožnost. Iako su rekli ne Božjim propisima, oni su se 
pokajali i čine pokoru. Zato će oni naći pristup u Božje 
kraljevstvo, a vi nećete!” 32 

U još jednom primjeru Isus tumači kako su grešnici bliže 
Bogu nego oni koji misle da su pobožni, prije svega jer ne 
razumiju Božju ljubav prema grešnicima. To im zorno tu¬ 
mači u prispodobi o dva dužnika (Lk 7,41-43). 

Isus sasvim jednostavno stavlja jednog dužnika pokraj 
drugoga: mah i veliki dužnik - mala i velika zahvalnost. 


31 “Sin koji je bio umro, sad opet živi! Jedinstvena radost zbog života. 
Portret Boga života. Još jednom nalazi potvrdu ono što govori pro¬ 
rok Ezekiel: ‘Bog se ne pomiruje sa smrću grešnika, on traži njegov 
život’ (Ez 18,23; 33,11).” A. Augustinović, nav.dj. str. 147. 

32 Usp. J. Jeremias, nav.dj. str. 125. 

Tako im želi reći kako samo oni koji su svjesni svoje velike 
krivnje mogu prosuditi i stoje velika dobrota. 33 

2) Isus u svojoj obrani ne samo da pogled svojih kritičara 
upućuje na siromašne, kojima je prije svega upućena riječ o 
Božjem kraljevstvu, nego pomoću usporedbi govori i njima 
samima. Svoje napadače izjednačuje sa sinom koji spremno 
odgovara da na očevu molbu da pođe raditi, a nakon toga 
mu odbija poslušnost (Mt 21,28-31). 

Isus ih isto tako izjednačuje i s najamnicima, koji svom 
gospodaru godinama uskraćuju prihod od zemlje i gomilaju 
drskost na drskost (Mk 12,1-9). Oni su, veli im, kao gosti 
koji osorno odbijaju poziv na gozbu te ih pita odakle im 
pravo na takvo ponašanje (Mt 22,1-10). 

3) I konačno sve prikrivene obrane padaju u sjenu s 
Isusovim proglasom Kraljevstva Božjega. On točno ozna¬ 
čava njegovu poruku i cilj. Najjasnije je izriče u usporedbi 
o izgubljenom sinu, točnije u usporedbi o očevoj ljubavi 
(Lk 15,11-32). 34 

Ova usporedba nije alegorija nego priča iz života, kako po¬ 
kazuje opisano Božje ime: “Oče, pogriješio sam protiv Boga i 
pred tobom.” Otac, dakle, nije Bog nego zemaljski otac. U ne¬ 
kim izričajima, međutim, prosijava da je u svojoj praslici Bog. 

Mlađi sin traži svoj dio koji ga zapada. Prema židovskim 
zakonima prvorođencu pripada dvostruko više nego osta¬ 
lim sinovima, tj. mlađemu trećina od sveg imanja. Uslijedi¬ 
la je dioba i mlađi sin odlazi u svoju “slobodu”. 


33 Isto, str. 127. 

34 Isto, str. 128. 

Usporedba vrlo jednostavno govori sljedeće: Bog je tako 
dobar, milostiv i bogat ljubavlju. Raduje se povratku izgu¬ 
bljenog sina kao pravi otac i priređuje mu prijateljsku gozbu. 
Usporedba u završnom dijelu dostiže dvostruki vrhunac: po¬ 
kazuje ne samo povratak mlađega sina, nego i protest starije¬ 
ga i na taj način naglašava dvodijelnost usporedbe. 

Budući da je prvi dio u sebi zatvoren, drugi se na prvi 
pogled čini suvišnim. Međutim, to nije dostatno, jer se dru¬ 
gi dio može a i ne mora uzeti kao dodatak. Naime, drugi se 
dio i izražajno i stvarno drži u okviru priče. 

Kroz zoran primjer, usporedbu, Isus progovara svojini 
protivnicima. Oni su, doduše, vjerni Ocu, ali ne smiju biti 
ljuti na one koji se obraćaju, zbog kojih je On najprije do¬ 
šao. Na taj način prekorava svoje neprijatelje i poziva da 
budu radosni zbog onih koji se obraćaju, koji se vraćaju. 
Želi im poručiti kako je Božja ljubav bez granica. 

U ovoj usporedbi, Isusovi slušatelji, kritizeri, oni koji ga na¬ 
padaju, u položaju su starijega sina i moraju se odlučiti: hoće li 
prihvatiti očev postupak i skupa se radovati ih će se sami isklju¬ 
čiti iz očeve ljubavi? Isus ne donosi osudu njihova ponašanja, 
on se nada. Želi im pomoći, jer su u susretu s Radosnom vijesti 
poljuljani u svojoj pravednosti. Njihova se nepogrešivost pred 
Bogom odjednom topi. Tako je Radosna vijest ujedno i prijekor 
njegovim kritizerima, ah i riječ upućena njima samima. 

Kroz ovu usporedbu Isus im jasno veli: “Božja ljubav je 
neizmjerna. Ja činim onako kako Božjoj biti i volji najviše 
odgovara!” 35 


35 Isto, str. 132. 

Isus nastoji svojim postupcima aktualizirati Božju lju¬ 
bav u pokajanju grešnika. On sebi uzima za pravo, jer služi 
Bogu, da je i Božji namjesnik, a “sve što čini i propovijeda 
jesu Božja Riječ i djelo.” 36 

Ova se usporedba o izgubljenom sinu može u paru pro¬ 
matrati s usporedbama o izgubljenoj ovci (Lk 15,4-7; 
Mt 18,12-14) te o izgubljenoj drahmi (Lk 15,8-10). 

I kad sve ovo poredimo s Lukom 15,4-7, gdje nema po¬ 
sebne povezanosti između stada i pastira, nego se naglaša¬ 
va samo radost zbog pronalaženja izgubljenoga, uviđamo 
kako “pronalaženje stvara veliku radost”. Kako se pastir ra¬ 
duje povratku ovaca, siromašna žena pronalasku izgubljene 
drahme, tako će se i Bog radovati povratku izgubljenih. On 
ujedno i želi njihov povratak, jer oni pripadaju njemu. Nje¬ 
ga žaloste njihove stranputice, a raduje se kada nađu dom. 
U usporedbama Isus neprestano ponavlja kako je njegova 
spasiteljska dužnost: oteti plijen đavlu i vratiti izgubljene. 37 

Kako je Isus branio svoj stavove i praksu od svojih protiv¬ 
nika, možemo vidjeti u usporedbi o dobrom gospodaru ih 
kako je neki još nazivaju radnici u vinogradu (Mt 20,1-16). 


5. Radnici u vinogradu (Mt 20,1-16) 

“Kraljevstvo je nebesko kao kad domaćin rano ujutro izađe 
najmiti radnike u svoj vinograd. Pogodi se s radnicima po 

36 H. Kahlefeld, Gleichnisse und Lehrstiicke im Evangelium, Frankfurt 
am Main 1963, str. 34. 

37 J. Jeremias, nav. dj. str. 134. 

denar na dan i pošalje ih u svoj vinograd. Izađe i o trećoj uri 
i vidje druge gdje stoje na trgu besposleni pa i njima reče: 
‘Idite i vi u moj vinograd, pa što bude pravo, dat ću vam.’ 
I oni odoše. Iziđe opet o šestoj i devetoj uri, nađe druge 
gdje stoje i reče im: ‘Zašto ovdje stojite vazdan besposle¬ 
ni?’ Kažu mu: ‘Jer nas nitko ne najmi.’ Reče im: ‘Idite i vi 
u vinograd.’” 

“Uvečer kaže gospodar vinograda svome upravitelju: 
‘Pozovi radnike i podaj im plaću, počevši od posljednjih 
pa sve do prvih.’ Dođoše tako oni od jedanaeste ure i pri- 
miše po denar. Pa kada dođoše oni prvi, pomisliše da će 
primiti više, ali i oni primiše po denar. A kad primiše, po¬ 
češe mrmljati protiv domaćina: ‘Ovi posljednji jednu su 
uru radili i izjednačio si ih s nama, koji smo podnosili svu 
tegobu dana i žegu.’” 

“Nato on odgovori jednom od njih: ‘Prijatelju, ne činim 
ti krivo. Nisi li se pogodio sa mnom po denar? Uzmi svoje 
pa idi. A ja hoću i ovom posljednjem dati kao tebi. Nije li 
mi slobodno činiti sa svojim što hoću? Ih zar je oko tvoje 
zlo što sam ja dobar?”’ 

“Tako će posljednji biti prvi, a prvi posljednji.” 


6. Egzegetska razrada usporedbe 
6.1. Općenito o usporedbi 


36 


a) Ova je usporedba o radnicima u vinogradu, kroz 
povijest imala različita imena: npr. o jednakoj plaći za 

različit rad, o dobrom upravitelju, o posebnoj Božjoj 
pravednosti, a najčešće se ipak upotrebljavao naziv o 
radnicima u vinogradu. 38 

b) Sama se usporedba lako može podijeliti na tri dijela: 
zapošljavanje radnika (Mt 20,1-7), isplaćivanje 
radnika (Mt 20,8-12) i zaključak (Mt 20,13-16). 
Zaključak je ujedno utemeljenje i opravdanje gos¬ 
podareva ponašanja, a sve se to već najavljuje u 
Mt 19,30; 20,8; 20,10; 20,12; 20,16, gdje se govori 
kako će prvi biti posljednji, a posljednji prvi. 39 

c) Pored govora o prvima i posljednjima, što je okvir cije¬ 
le usporedbe, još važnije mjesto zauzima sam gospodar 
kao velikodušni domaćin. Sve to ima za cilj pojasniti 
stvarnost koja se zove Božje kraljevstvo. 40 

Kako bi se što bolje i ispravnije razumjela ova uspored¬ 
ba, potrebno je pogledati pojmove u cjelini i cilj Isusove 
poruke o “Božjem kraljevstvu”. 


38 “Sačuvali smo joj naslov pod kojim se tradicionalno poznaje, ali 
priznajemo, s J. Jeremiasom, da bi joj više pristajao, na primjer, na¬ 
slov ‘Velikodušni domaćin’, jer je glavna ličnost u usporedbi vlasnik 
vinograda, a ne radnici.” A. Augustinović, nav. dj. II, str. 174. 

39 H. Kahlefeld, nav. dj. str. 42. 

40 “U središtu usporedbe uvijek nalazimo misao o dolasku Božjeg kra¬ 
ljevstva: ‘Vrijeme se ispunilo. Božje kraljevstvo je tu! (Mk 1,15)”’. 
A. Taubl, nav. dj. str. 51. 

6.2. Prvi dio usporedbe (Mt 20,1-7) 

Budući da usporedba počinje riječima “Kraljevstvo je ne¬ 
besko”, potrebno je najprije razjasniti sam pojam “kraljev¬ 
stvo” i što se pod njim misli. 41 

Pojam ima dugu pretpovijest pa ga je potrebno s više 
strana osvijetliti. Naime, nije Isus sasvim slučajno u prvi 
plan svoga propovijedanja uzeo Božje kraljevstvo. Zato je 
potrebno najprije otkriti značenje koje je pojam imao u sta¬ 
rozavjetnoj predaji te će tako na toj podlozi biti lakše shva¬ 
titi Isusovu poruku o Božjem kraljevstvu. 


6.2.1. Božje kraljevstvo u Starom zavjetu 

U najranijim se biblijskim spisima ne spominje pojam 
Božjega kraljevstva, što je i razumljivo jer se odnos Boga 
i naroda u početku izražavao kategorijama klanske i ple¬ 
menske povezanosti s Jahvom. U tom se razdoblju govori 
samo o Jahvi kao Bogu otaca: Abrahama, Izaka i Jakova. 
Naime, još nije ni postojala institucija kraljevstva, a ni u 
narodu nije postojala svijest o organiziranju vlastite dr¬ 
žave. Tek kasnije se javlja potreba predstavljanja odnosa 
između naroda i Jahve kategorijama kralja i kraljevstva. 


41 “Formula ‘Kraljevstvo Božje’je Markova i Lukina, dok Matej upo¬ 
trebljava formulu ‘Kraljevstvo nebesko’, stoje ropski prijevod he¬ 
brejskog ‘malkoth šammain’, gdje ‘nebo’ nije drugo nego sinonim 
Božjeg imena, prema hebrejskom običaju da se što manje izgovara 
Božje ime.” A. Augustinović, nav. dj. I, str. 120. 

Jahve je kralj, a narod sačinjava njegovo kraljevstvo 
(Su 8,23; 1 Sam 8,7). 42 

Prema toj slici kraljevsko prijestolje na zemlji je zapravo 
njegov hram, u kojem se njemu iskazuje štovanje i služenje, 
kao što se i kralju služi u njegovoj palači i oko njegova prije¬ 
stolja. Sukladno tome mnogi psalmi govore o Jahvi kao kra¬ 
lju na zemlji (Ps 47,3), na nebu (Ps 11,4; 103,19), u svemiru 
(Ps 93,1), i konačno kako Jahve kraljuje dovijeka (Izl 15,18). 

U vremenu proroka Božja moć, kao kralja, prenosi se i 
na druge narode (Jr 10,7). Posebno je važan tekst proroka 
Amosa 1,3-2,16, koji sjedne strane govori o zločinima na¬ 
roda protiv prava čovjeka i naroda, a s druge strane kako 
Jahve bdije nad tim pravima i kako će za njihove prekršaje 
kazniti te narode. 

S uspostavljanjem židovskog kraljevstva i kraljevske di¬ 
nastije stvaraju se i novi pogledi na samo Božje kraljevstvo. 
Kako je narod pomalo bio razočaran svojim kraljevima, sve 
se više obraća Jahvi kao svome pravome kralju, a njegovu 
vladavinu prihvaća kao teokraciju. Nešto kasnije, umjesto 
kraljevskog odnosa i vladanja nad narodom, sve više do 
izražaja dolazi slika pastira kao uzora novoga kralja. Pastir 
nije taj koji vlada nad svojim narodom, on se za nj brine, 
vodi ga, štiti, sabire i brani kao svoje stado. 


42 “U vrijeme sudaca Abimelek pokušava ustanoviti u Šekemu kra¬ 
ljevstvo po kanaanskom uzoru (Su 9,1-7); ta ustanova nailazi na 
žestoko ideološko protivljenje (9,8-20) i ujedno propada (9,22-57). 
Tek pod filistejskom pogibli starješine Izraela zažele se kralja ‘koji 
će im suditi, biti im vođa i voditi im ratove’ (1 Sam 8,19).” Xavier 
L-D, nav. dj. str. 431. 

I u apokaliptičkoj literaturi nalazimo govor o uspostav¬ 
ljanju Božje vladavine. U njoj se govori o vremenu eshato- 
loškog ispunjenja kada bi Jahve trebao postati kralj i zavla¬ 
dati svijetom i ljudima. 43 Prema apokalipticima, Božja će se 
vladavina uzdići nad ruševinama svjetskih carstava, koja u 
sebi nose klice propasti i zla u sebi. Prorok Danijel govori o 
dolasku Sina čovječjega na oblacima, koji će suditi svijetu, 
a zatim će preuzeti svu vlast i uspostaviti svoje kraljevstvo. 
Ono neće biti kao druga zemaljska kraljevstva niti će njego¬ 
va vlast biti slična vlasti zemaljskih vladara. Sin čovječji će 
biti poslušan Bogu i opsluživat će sve njegove zapovijedi. 
Kad konačno uništi neprijatelje, nestat će zla i patnje. 


6.2.2. Božje kraljevstvo u Novom zavjetu 

Svoju najavu Božjeg kraljevstva Isus utemeljuje na staroza¬ 
vjetnim slikama, ah s jednom novom dimenzijom. O stvar¬ 
nosti Kraljevstva Isus govori slikovito u usporedbama, a 
svaka daje novo pojašnjenje te stvarnosti, koja i dalje ostaje 

tajanstvenom. 

Sam izraz “r| |k/.aiA8ta tou flsou” (Božje kraljevstvo) 
uključuje dva pojma: Boga i kraljevstvo, tj. njegovu vlada¬ 
vinu. Ovim se izrazom jasno određuje kako nije riječ o bilo 
kakvu kraljevstvu i običnoj vladavini: kraljevstvo je Božje, 
a vladar je sam Bog. 

Još se želi kazati kako u njemu ne vladaju nikakvi ljud¬ 
ski zakoni, nego su kriteriji Božji; novi Božji poredak, 


43 Usp. Anton Steiner/Volker Weymann, Gleichnisse Jesu , Basel-Zii- 
rich-Koln 1979, str. 38. 

uspostavljanje novih Božjih odnosa prema Božjim kri¬ 
terijima. 

Naime, radi se o novom načinu egzistiranja koji proizla¬ 
zi iz tih odnosa. U njemu se treba očitovati Božje ponašanje 
prema svijetu i čovjeku kao model ponašanja među ljudi¬ 
ma. To novo kraljevstvo nije proizvod čovjeka nego samo¬ 
ga Boga. 44 Ne temelji se na načelima prisile, straha, tlačenja 
ni bilo kakve vladavine odozgor. Logika mu je bitno dru¬ 
gačija od ljudske, pa je i ostvarivanje Božjeg kraljevstva 
drugačije od onoga ljudskoga. Ono, uistinu, počinje od čo¬ 
vjeka i zaživljuje u njemu samome, a tek onda vodi novom 
strukturiranju svijeta. 

Zato je poziv na obraćenje upućen najprije čovjeku i ne 
odnosi se na obnovu nekog političkog sustava, nego obra¬ 
ćenje čovjeka mora stvoriti novi sustav, jer Božje ostvariva¬ 
nje kraljevstva ide kroz čovjeka. 

Sada se postavlja pitanje kako je moguće uspostaviti taj 
novi Božji poredak, jer se isključuje sila, vladavina odoz¬ 
gor, zastrašivanje. Uspostava Božjeg kraljevstva se treba 
dogoditi zahvatom u čovjeka i njegovo srce. 

To su već najavili proroci u Starom zavjetu stavljajući 
novi Božji savez na antropološku razinu. Tako prorok Je- 
remija govori o novom savezu koji će počivati na novome 
srcu (Jr 31,31), prorok Ezekiel govori o novome srcu koje 
će biti od mesa, a Deuteroizaija u svojim pjesmama o slu¬ 
zi Jahvinu govori o zalaganju vlastitog srca za druge, kao 


44 “Ispunilo se vrijeme u kojem Bog dolazi među ljude, a ujedno i ljudi 
u Božju blizinu.” Isto, str. 41. 

temelju novih odnosa. Iz toga slijedi kako je novi Božji za¬ 
hvat stvaranje novoga čovjeka. 

Taj novi Božji zahvat učinit će dvije bitne stvari: prvo 
će uzdramati i dovesti u krizu stari poredak koji je stvo¬ 
rio čovjek, a zatim će otpočeti proces uspostave Božjeg 
kraljevstva kao Božje vladavine na zemlji. U svom po¬ 
četku taj je proces malen i neznatan, ali u sebi nosi go¬ 
lemu snagu koja će zahvatiti mnoge. Proces će se moći 
odvijati zato što je u njemu djelatna Božja ljubav kao 
pokretačka snaga. 

Uspostava Božjeg kraljevstva zahtijeva u potpunosti 
čovjeka, njegovo srce i njegovu sadašnjost, i bez čovje¬ 
ka se ne bi mogla dogoditi. Taj proces uspostave Božjeg 
kraljevstva je u sadašnjosti, ali ide prema budućnosti i u 
njoj će se i završiti, pa je stoga konačno-budući. Zato se o 
Božjem kraljevstvu govori kao o onome koje je “već tu”, 
ali i “još ne”, ne u potpunosti, jer će se konačno ostvariti 
u budućnosti. 


6.2.3. Isus Krist i Božje kraljevstvo 

Kao što je već prije rečeno kako postoji temeljna najava 
kraljevstva u SZ te da se njegovo uspostavljanje počinje 
realizirati u NZ, neminovno se nameće pitanje njegova 

navjestitelja. 

Ulogu glavnog navjestitelja preuzima Isus Krist riječi¬ 
ma: “Ispunilo se vrijeme, približilo se Kraljevstvo Božje! 
Obratite se i vjerujte Evanđelju” (Mk 1,15). Samo navije- 
štanje, međutim, ne mora značiti i otpočinjanje procesa 

Božjeg kraljevstva. Uz pitanje navjestitelja neminovno se 
nameće i pitanje u kakvoj su povezanosti Isus i Božje kra¬ 
ljevstvo, tj. Isusovo poslanje i sama stvarnost Božjeg kra¬ 
ljevstva? 

Kao što se vidi u samoj usporedbi o radnicima u vinogra¬ 
du, tako se i na mnogim drugim mjestima u evanđeljima, za 
razliku od drugih spisa NZ, govori o Božjem kraljevstvu. 45 

Gledano brojčano, lako se može doći do rezultata upo¬ 
trebe samog izraza “kraljevstvo”. U različitim sintagmama 
upotrebljavaju se izrazi kao kraljevstvo, Božje kraljevstvo, 
Očevo kraljevstvo ili kraljevstvo nebesko i to: kod Mateja 
94 puta, kod Luke 82 puta, kod Marka 34 puta i kod Ivana 
sedam puta. 

Ovim se potvrđuje kako je Isus u svom naviještanju 
puno govorio o Božjem kraljevstvu i kako je ono bilo nje¬ 
gova središnja tema. S pravom se može reći da su Isusove 
usporedbe: tumačenje kraljevstva Božjega. 46 Kroz njih Isus 
jasno govori o svome poslanju, ali i Bogu, te ističe Božje 
gospodstvo i vrhovništvo nad ljudima i ljudskom poviješću. 

Izraz “r| paoikeia rov oupavoov” (Mt 20,1) najbolje se 
objašnjava prijevodima: “približilo se kraljevstvo nebesko” 
ili “približio se Bog kao Kralj sa svojim gospodstvom i vr¬ 
hovništvom”. Bog je kralj, ali kralj kao pastir (Ps 22; Ez 34) 
koji iskazuje nepojmljivu brigu za svoje stado. Briga ne 
obuhvaća samo cjelinu, nego svakog pojedinca. Oko njega 


45 “Isusove usporedbe jesu usporedbe o Božjem kraljevstvu”, Isto, 
str. 36. 

46 Isto, str. 36. 


46 





Čudesni ribolov 







Joso Oršolić 


se pastir skrbi i za to stado i živi. Bog kao Kralj, u svom 
pastirskom odnosu prema čovjeku, pokazuje neizmjernu 
brižnost za svakog pojedinca. U toj brizi se jasno pokazuje 
kako je na jednoj strani savršeni Bog ljubavi, a na drugoj 
nesavršeni čovjek koji se bez Boga ne može izvući iz bijede 
osobne nesavršenosti. Kraljevstvo nebesko je proces spaša¬ 
vanja čovjeka, to je “prije svega i iznad svega Božji zahvat 
u povijesti”. 47 Isus pokazuje kako Božja volja čini konač¬ 
ni zahvat u čovjeku i preko čovjeka u povijesti te se tako 
mijenja odnos među ljudima i između Boga i ljudi. Na taj 
način Božje kraljevstvo u Isusu već postaje stvarnost, ali ta 
stvranost treba postati stvarnost i za druge. 

“Kraljevstvo nebesko je sam Bog sa svojim spasitelj skini 
djelovanjem među nama. Bog je nedokučiva tajna, stoga je 
i njegovo kraljevstvo misteriozna stvarnost. Treba napome¬ 
nuti da postoji i eshatološko kraljevstvo, kao vječni život 
u neposrednoj vidljivoj zajednici s Bogom. To Kraljevstvo 
je konačno spasenje čovjeka. U to kraljevstvo ulazi čovjek 
nakon smrti, a budući je to Kraljevstvo sam Bog, čovjek 
doživljava neposredno gledanje Boga. Potrebno je istaći da 
će jednom završiti ova, ljudska povijest, a nastat će ‘novo 
nebo i nova zemlja’ (Otk 21,1), i tada će Bog biti ‘sve u 
svemu’, čime će se ostvariti konačno Božje kraljevstvo.” 48 

Kraljevstvo Božje je ujedno i dar i zadaća koju treba ostva¬ 
riti u vlastitom životu. Ono stavlja čovjeka pred korjenitu od¬ 
luku: opredijeliti se za ih protiv Boga. Treće mogućnosti nema. 
Božje kraljevstvo je vrhunska vrijednost zbog koje se isplati 

47 W. J. Harrington, Uvod u NZ, KS Zagreb 1990, str. 185. 

48 F. Mušura, Proglas zakona ljubavi, SR Sarajevo 1990, str. 26. 

sve žrtvovati. 49 “Kad ga netko pronađe, sakrije ga te, pun ra¬ 
dosti, ode da proda sve što ima i kupi ono polje” (Mt 13,44). 

Da bi čovjek ušao u Kraljevstvo, od njega se traži pot¬ 
puno zalaganje, a preduvjet su vjera i obraćenje. Božje kra¬ 
ljevstvo već u Isusu postaje stvarnost, ali ta stvarnost treba 
postati i za druge. Budući da sam Isus ostvaruje taj konač¬ 
ni Božji zahvat, to nam govori o njegovoj povezanosti s 
Bogom. A ostvarivanjem Božjeg kraljevstva unutar svoga 
vremena i u svojoj osobi Isus postaje i spasenje za druge. 
Tako se poruka o Božjem kraljevstvu ne može odvojiti ni 
od Isusa, a ni od povijesnog Isusa. 

I tek kada je kraljevstvo bilo u potpunosti realizirano u 
povijesnom Isusu: u njegovu životu, smrti i uskrsnuću, pre¬ 
stalo se govoriti o Božjem kraljevstvu, a počelo se govoriti 
o Isusu, koji je ostvario novi način egzistiranja na zemlji. 
Isus je naviještao Kraljevstvo Božje, a prva će kršćanska 
zajednica naviještati Isusa Krista. 


6.2.4. Božje kraljevsko u Isusovim usporedbama 

Stvarnost Božjeg kraljevstva i način na koji ga Isus želi pri¬ 
bližiti svojim slušateljima najbolje se pokazuje u uspored¬ 
bama. U usporedbama susrećemo njegovu Riječ, ali i još 
više: susrećemo Isusa samoga. 50 Slično tvrdi i evanđelist 
Marko: “Mnogim takvim usporedbama izlagao im je nau¬ 
ku, navješćivao im riječ, onako kako su je mogli razumjeti; 


49 A. Steiner/V. Weymann, nav. dj. str. 42. 

50 Isto, nav. dj. str. 56. 

bez usporedaba im ništa nije govorio, a nasamo je sve tu¬ 
mačio svojini učenicima” (Mk 4,33). Usporedbe su neiz¬ 
mjerno bogatstvo i najbolji put da se što bolje upozna sadr¬ 
žaj Isusove poruke i njega kao učitelja. 51 


7. Kraljevstvo Božje u povijesti 

Budući da je Kraljevstvo Božji zahvat u ljudsku povijest 
i Božje djelo, ono ima i nekoliko faza: početak, vrijeme 
rasta i svoju puninu. 


7.1. Početak Božjeg kraljevstva 

Na samom početku Markova evanđelja Isus najavljuje da se 
približilo Božje kraljevstvo (Mk 1,15). Isus je predstavljen 
kao začetnik i donositelj Božjeg kraljevstva. Božja vijest o 
kraljevstvu jest sam Isus u kojem se podudaraju poruka i 
osoba. Isus naviješta Božje kraljevstvo kao zadaću povje¬ 
renu od Oca. Ponovno uspostavlja narušeni odnos između 
čovjeka i Boga. 

Marko izjednačava Božje kraljevstvo i “život” te kraljev¬ 
stvo Božje i “spasenje”. Tvrdi da se početni doživljaj kra¬ 
ljevstva može steći samo u kršćanskoj zajednici. Prikazujući 
prizor o Isusu i djeci, Marko hoće reći kako je primanje Isusa 
isto što i primanje Kraljevstva Božjega (Mk 10,14-15). 52 


51 A. Taubl, nav. dj. str. 17. 

52 Biblijska teologija SZ i NZ, KS Zagreb 1980, str. 310. 

Već u samome početku Kraljevstva prisutne su i naznake 
njegove punine i konca. Čuda i ozdravljenja su znak Božje 
vladavine, ali ujedno i predznak otkupljenja koje će se pot¬ 
puno dogoditi u eshatonu. Eshatološko vrijeme je već pri¬ 
sutno. Život u zajedništvu s Bogom znači ujedno umiranje 
grijehu i ropstvu sotone. 


7.2. Rast Božjeg kraljevstva 

Božje kraljevstvo očekuje i razdoblje rasta kroz povijest. 
Rast je potreban kao spontano događanje koje se protivi 
bilo kakvim skokovima i revolucijama koje žele nasilnim 
putom promijeniti svijet. Ipak, to nije mrtvilo ili nazado¬ 
vanje, nego se u razvoju Kraljevstva ogleda vrijeme našeg 
rada u vinogradu (usp. Mt 20,1-7). 

Ovaj proces rastaje u stvari vrijeme Crkve kroz povijest 
čija je zadaća širiti Božje kraljevstvo među sve narode. 
Crkva ima Božje kraljevstvo kao svoj cilj. U Kristovoj za¬ 
jednici na zemlji snaga Božjeg kraljevstva već je na djelu. 53 

Proces rasta Božjeg kraljevstva vrijeme je kušnji, strp¬ 
ljivosti i iščekivanja s obzirom na čovjeka, 54 ali i vrijeme 
sigurnog rasta s obzirom na sjeme. Božja riječ, jednom po¬ 
sijana, raste noću i danju, a da to čovjek i ne primjećuje 
(usp. Mk 4,27). Ona u čovjeku dozrijeva, mijenja ga i vodi 
prema punini Božjeg kraljevstva. 


53 W. J. Harrington, Uvod u NZ, KS Zagreb 1990, str. 185. 

54 “Božje kraljevstvo dolazi čovjeku bez njegovih zasluga...” E. Biser, 
nav. dj. str. 157. 

7.3. Punina Božjeg kraljevstva 

Kraljevstvo Božje ima osiguranu budućnost u kojoj će se 
očitovati punina toga Kraljevstva. To je slavni završetak po¬ 
vijesti. Na pozornicu stupa svemogući Bog koji će razdije¬ 
liti dobru i lošu žetvu. Žetva koja dolazi na koncu ovisit će 
o sjetvi. Žetva daje smisao sjetvi, a sjetva je upućena na 
žetvu. Žetva donosi sa sobom radost nakon mukotrpnog za¬ 
laganja u vrijeme sjetve i brige oko rasta sjemena. “Išli su, 
išli plačući noseći sjeme sjetveno: vraćat će se s pjesmom 
noseći snop lje svoje” (Ps 126,6). 

Ne smijemo zaboraviti i drugo svojstvo žetve: žalost. 
“Tko sije nepravdu, žanje nesreću i šiba njegova gnjeva 
udarit će njega samoga” (Izr 22,8). Zato će žetva za jedne 
značiti radost i spasenje, a za druge žalost i propast. Prema 
tome: “Što tko sije, to će i žeti” (Gal 6,8). A kada dođe 
punina Božjeg kraljevstva, onda će gospodar reći svojim 
radnicima: “Poberite najprije kukolj i svežite ga u snopove, 
da se spali, a žito skupite u moju žitnicu” (Mt 13,30). 55 


8. Opoiov - slično (kao) 

Usporedba o radnicima u vinogradu Isus počinje riječima 
“Kraljevstvo je nebesko kao...” (Mt 20,1). Riječ kao (grč. 
oliol«) dolazi od grčke riječi ouoloc, što znači sličan. U 
ovoj je prispodobi upotrijebljena u nominativu jednine žen¬ 
skoga roda i odnosi se na riječ r] |3ocaiA,£ioc. Ovaj termin 


55 Usp. A. Steiner/V. Weymann, nav. dj. str. 45. 

ima i posebnu ulogu jer uključuje u sebe određena značenja 
koja se nalaze i kod jedne i kod druge stvarnosti. Naime, 
radi se o dvjema stvarnostima koje su samo slične, tj. niti 
su potpuno iste niti su potpuno različite. One imaju uska 
obilježja, osobine po kojima su slične, a to nam omogućava 
da jednu stvarnost lakše shvatimo pomoću druge. Ovakvim 
načinom govora Isus želi pomoću primjera iz naše svakod- 
nevice istaći stvarnost Kraljevstva nebeskoga. 


9. O aprcektov - vinograd 

Riječ “vinograd” je usko povezana s ljudskom poviješću 
i životom. Vinograd je sastavni dio ljudske egzistencije. 56 
Analizirajući retke samoga teksta nekoliko puta susrećemo 
izraz vinograd - o apjtEkoov (20,1; 20,4; 20,7). U cijeloj 
usporedbi riječ dolazi čak pet puta, a svaki puta je govor 
o slanju radnika u vinograd. Zato je nužno analizirati ovaj 
pojam. 

U našoj se usporedbi riječ upotrebaljava u akuzativu jed¬ 
nine muškoga roda -tov ocpjtEkoova = u vinograd. Domaćin, 


56 “Prisutnost vinograda na ovoj našoj zemlji jest znak da Božji blago¬ 
slov nije potpuno razoren Adamovim grijehom (Post 5,29). Bog obe¬ 
ćava i daje svom narodu zemlju bogatu lozama (Br 13,23; Pnz 8,8). 
Ali oni koji tlače siromaha (Am 5,11), njihove će vinograde obrstiti 
skakavci ili će mjesto vinograda izrasti drač i trnje (Iv 7,23). Vino¬ 
grad, slika mudrosti (Sir 24,17), slika plodne zaručnice pravedniko¬ 
ve (Ps 128,3), u svom je pupanju simbol nade zaručnika koji u Pje¬ 
smi nad pjesmama pjeva o misteriju ljubavi (Pj 6,11; 7,13; 2,13;)”. 
Rječnik biblijske teologije, KS Zagreb 1988, str. 1418. 

svaki puta kada se obraća radnicima, šalje ih na određeno 
mjesto: na rad u “svoj vinograd”. Bog Izraelov jest Zaruč¬ 
nik i Vinogradar, a ovdje je konkretno domaćin i ima svoj 
vinograd. Taj vinograd je njegov narod. 

Prema proroku Izaiji, Bog ljubi svoj vinograd. Sve je za 
njega učinio. No, umjesto očekivanoga ploda pravednosti 
vinograd mu je urodio berbom prolivene krvi. Zato će ga on 
prepustiti pustošenju (Iz 5,1-7). Za proroka Jeremiju Izrael 
je izabrani narod koji se izrodio i izjalovio, i zato će biti 
iščupan i zgažen (Jer 5,10; 12,10). 

U Novom zavjetu Isus je prikazan kao istinski vinograd 
koji donosi plod dajući vlastiti život, lijući svoju krv, kao 
vrhunski dokaz ljubavi (Iv 15,9.13); vino kao plod vinogra¬ 
da bit će u euharistijskom misteriju sakramentalnim zna¬ 
kom te krvi što se prolijeva kao potvrda Novoga saveza: 
ono će biti sredstvo udioništva u Isusovoj ljubavi, ostajanju 
u njemu (Mt 26,27). 

Isus je vinograd, a mi loze, kao što je On Tijelo, a mi 
udovi. Uistinu, vinograd je on sam, ali i njegova Crkva, čiji 
su članovi u zajedništvu s njime. Misterij istinskog vinogra¬ 
da je izraz plodnog jedinstva Krista i Crkve, izraz radosti 
koja ostaje savršena i vječna (usp. Iv 17, 23). 


10. Radnici u vinogradu 

Nakon što smo upoznali ključne tennine: Kraljevstvo ne¬ 
besko i vinograd, uviđa se kako daljnji tijek radnje vodi 
u neizvjesnost, ali ujedno pobuđuje i čitateljevu znatiželju. 


57 



Joso Oršolić 


Tek što je rekao svojim slušateljima uvodnu misao o 
kraljevstvu, Isus im govori što se dalje u njemu zbiva. Do¬ 
maćin je danima bdio nad vinogradom i sada treba sabrati 
njegov plod. Kako bi to učinio, potrebni su mu radnici koji 
će mu pomoći. 


10.1. Skupljanje radnika 

Od 2. do 7. retka uključivo govori se o domaćinu koji izlazi 
na trg i prikuplja radnike. Zbog hitnosti posla prikuplja ne¬ 
koliko puta kroz dan uglavnom na isti način. Iz usporedbe 
je vidljivo kako uopće nije važan broj radnika, nego njiho¬ 
vo prikupljanje, 57 ali još više vrijeme u koje ih se prikuplja. 

Napetost koja se stvara među samim radnicima vrlo je 
važna, jer se domaćin nagodio samo s prvima, a ostale šalje 
na rad bez dogovora o plaći, osim što im je rekao: “Što bude 
pravo, dat ću vam” (r. 4). 

U oči nam upada još jedna razlika odnosa između domaći¬ 
na i radnika: domaćin se samo s prvima dogovara, a ostalima 
jednostavno veli: i d i t e - “rmor/sTs”, i sama riječ je izreče¬ 
na u imperativu. Sve što im domaćin obećava jest kako će im 
dati za plaću “što bude pravo”! Na prvi pogled misli se na ono 
što budu već zaradili, ali to svakako stvara još veću napetost. 58 


57 “Gospodar sigurno već unaprijed zna što želi i što će biti na koncu. 
No, one se ponovno vraća na trg i šalje i nove radnike u svoj vino¬ 
grad. To isto čini i u samo predvečerje... Gospodaru nije važan broj 
radnika, nego želja da svi imaju posla.” Franz Mussner, Die Botschaft 
der Gleichnisse Jesu, str. 65. 

58 Usp. H. Kahlefeld, nav. dj. str. 36. 

10.2. Isplata radnika 

Dramski vrhunac, kako ga prikazuje usporedba, slijedi uve¬ 
čer, kada je isplata radničkih dnevnica. To pokazuju reci 
8-10 skojima se i zaokružuje prvi dio usporedbe. 

Židovski je Zakon predviđao isplatu nakon obavljenog 
rada: “Svaki dan daji mu zaradu prije nego sunce zađe” 
(Pnz 24,15). Za samu isplatu je ovlašten upravitelj. U ovoj 
usporedbi Gospodar vinograda je nazočan kod isplaćiva¬ 
nja, pa se uz tu činjenicu može očekivati i nešto posebno. 
Upravitelj je dobio nalog da pozove radnike i isplati im 
punu plaću, kako je već gospodar unaprijed odredio. To 
se vidi iz načina isplaćivanja: “počevši od posljednjih pa 
sve do prvih” - “omobog tov picr&ov” (r. 8). 59 Tako je 
određeno da prvi koji su došli raditi budu svjedoci isplate 
posljednjih radnika. 60 

Na taj način su i prvi radnici mogli vidjeti kako su i 
posljednji primili cijelu dnevnicu. To u njima budi nadu 
da će dobiti više. I na tom mjestu (r.10) napetost dostiže 
vrhunac kad vide daje plaća jednaka za sve: za prve kao 
i za posljednje. Tu se stvara prijelaz iz stanja nesreće u 
stanje sreće i obrnuto; prvi su nesretni i njihova je reakcija 
mrmljanje. 61 


59 Usp. J. Jeremias, nav. dj. str. 136. 

60 J. Gnilka, Das Matthausevangelium, Freiburg-Basel-Wien 1988, 
str. 178. 

61 Usp. Heinrich Kahlefeld, nav. dj. str. 37. 

10.3. Zaključak o plaćanju 

Kao posljedicu Gospodareve raspodjele možemo reći slje¬ 
deće: “Naglasak je na tome da domaćin daje istu plaću i 
onima koji su radili samo jedan sat. Bog mrsi naše pojmove 
i naša shvaćanja o nagradi, kao daje ona nešto dužno. Kod 
Boga je sve čisti dar. Smisao je sljedeći: Božja ljubav ide 
dalje od onoga što mi nazivamo pravdom; on je velikodu¬ 
šan i s onima koji to po našem mišljenju ne zaslužuju, kao 
što su, na primjer, carinici i grešnici ...” 62 


11. O mrmljanju - rr. 11-15 

“A kad primiše, počeše mrmljati protiv domaćina” (Xa|3ov- 
T£g Ss 87077 l'Cov Kara tou oiKodearcorau) (Mt 20,11). 
Reakcija prvih je mrmljanje i prosvjed protiv domaćina. “Po 
njihovu mišljenju nanosi im se velika nepravda, iz dva razlo¬ 
ga: podnijeli su svu dnevnu žegu , 63 dok su oni drugi radili u 
svježe predvečerje .” 64 Dakle, prvi su nezadovoljni i mrmljaju. 


11.1. Razlog mrmljanja 

Razlog mrmljanja koji ovdje susrećemo vrlo često se susre¬ 
će kroz cijelu povijest Izraela. Mrmljanje ističe Izraelovu 


62 A. Augustinović, Povijest Isusova I, KS-TEBIS, Zagreb-Sarajevo 
1984, str. 176. 

63 U Septuaginti “o kauson” označava vrući vjetar koji dolazi s istoka, 
iz pustinje (Job 27,21). 

64 A. Augustinović, nav. dj. str. 175. 

neposlušnost koja se posebno pokazuje u putovanju kroz 
pustinju, o čemu nam govore Knjige Izlaska (16,2.7.8; 
15,24) i Knjiga Brojeva (11,1.8.20). No, prisutan je i u 
Novom zavjetu: Iv 6,41.43.61; Lk 15,2; 19,7; Dj 6,1; 1 
Kor 10,10; 1 Pt 4,9; Iz 59,3.13. Sva navedena mjesta go¬ 
vore daje mrmljanje ili prigovaranje koje susrećemo u Mt 
20,11 vrlo učestala pojava kod naroda od najranije njego¬ 
ve povijesti. 


11.2. Domaćinov odgovor 

Na mrmljanje, negodovanje i protivljenje prvih napetost 
raste i pitamo se kako će se domaćin ponijeti. Doma¬ 
ćin preuzima riječ kako bi objasnio i opravdao svoj po¬ 
stupak (r. 13). 65 On se obraća jednom od radnika koji je 
radio cijeli dan, a koji je najvjerojatnije bio nezadovolj¬ 
nik. “Oslovljava ga s prijatelju, a takvo oslovljavanje 
za neznanca ne sluti ničemu dobrome, jer to kod Mateja 
označava onoga koji je zapao u dug (Mt 22,12; 16,50 66 ). 
Domaćin u biti ima dva argumenta. On se poziva na pra¬ 
vo koje nije povrijedio, a svoj postupak interpretira kao 
dobrotu. Oni su se sporazumjeli za dnevnicu koja iznosi 


65 R.13: “Nato odgovori jednome od njih..” (Evl-tlvl): gospodar je 
izabrao nekoga od onih koji su mrmljali. Sa “eToupe” se govo¬ 
ri bilo kome, čije ime nije poznato. Oslovljavanje na taj način je 
dobronamjerno, ali i puno prigovora,”moj dragi prijatelju”. Ouk 
abiKo as (Lk 18,11) abucoi = “varalica”. “Ja te neću prevariti.” J. 
Jeremias, nav. dj. str. 136. 

66 “Prijatelju, kako si ovamo ušao bez svadbenog ruha?” Mt 22,12. 
“Prijatelju, zašto ti ovdje!” Mt 16,50. 

jedan denar.” 67 Radnik je treba uzeti i otići (r. 14). 68 Na¬ 
petost raste jer se odbijanje događa na osoran način, pa 
neizvjesnost budi kod čitatelja još veće zanimanje za 
daljnji slijed događanja. 

Pitamo se: zašto domaćin daje posebnu zapovijed da se 
svima isplati jednaka plaća. Zašto dopušta da se posljednji¬ 
ma za samo jedan sat rada isplati cijela dnevnica? Je li ta 
“nepravda” čista samovolja? Darežljivost? Volja jednog su¬ 
verena? Ni u kojem slučaju. Ne radi se, naime, o beskonač¬ 
noj darežljivosti, nego svi dobivaju samo onoliko koliko je 
nužno za opstanak, egzistencijalni minimum. Nijedan ne 
dobiva više. Radnik treba uvidjeti daje izručen u ruke do¬ 
broga gospodara. To znači da se u prispodobi ne pokazuje 
čin samovolje, nego djelo jednog dobronamjerna čovjeka, 
koji je dobrostiv i pun suosjećanja sa siromašnima. 

Tako radi Bog, kaže Isus. On daje i carinicima i greš- 
nicima udjela u svome kraljevstvu, jer je toliko velika 
njegova dobrota . 69 Cijeli naglasak je na zaključnim rije¬ 
čima: “Nije li mi slobodno činiti sa svojim što hoću? 
(oti 8700 or/ocUog eiju, r. 15).” 70 

Naglasak je ponovno na riječima da će posljednji biti 
prvi, a prvi posljednji. Sada nam se nameće pitanje: tko su 
prvi, a tko su posljednji, odnosno na koga se to odnosi? 

67 A. Augustinović, nav. dj. str. 179. 

68 “Kou imcr/s”: “Uzmi svoje pa idi!” Mt 20,14. 

69 “Bog nije ono što mi mislimo. On nije zastupnik same pravednosti 
kao mi, nego je mnogo bolji, kako to samo ljubav može biti.” F. 
Mussner, nav. dj. str. 67. 

70 J. Jeremias, nav. dj. str. 34. 

11.3. Kome je upućen odgovor? 

Povijesno tumačenje traži one kojima je bila upućena ova 
riječ u Isusovom životu i pronalazi ih u farizejima koji se 
suprotstavljaju njegovoj dobroti, u carinicima i grešnicima 
koji su pozvani u zajedništvo stola. 

“Očito je usporedba upućena ljudima, koji sliče mnnljav- 
cima, koji kritiziraju radosnu vijest i protive joj se - možda 
farizejima. Njima Isus želi pokazati kako je neopravdana, 
koliko ružna, mrska i nemilosrdna njihova kritika. Eto, Bog 
je, kaže on njima, toliko dobar. I jer je Bog tako dobar, onda 
sam i ja također. On opravdava Radosnu vijest nasuprot 
njezinim kritizerima.” 71 

A kome je uistinu upućena usporedba, teško je reći, jer 
evanđelja povremeno protuslove glede tih podataka. Do¬ 
duše, ne smije se prenaglašavati ova razlika kada Marko 
prispodobu o Belzebulu izriče pismoznancima (3,22), 
Matej farizejima (12,24), Luka mnoštvu (11,14), ili kada 
Marko naslovljava kao adresate svećenike, pismoznance i 
druge u prispodobi o vinogradarima (11,27), a Matej sve¬ 
ćenike i druge (21,23), odnosno više svećenike i farizeje 
(21,45), dok Luka, nasuprot tome, narod (20,9), odnosno 
pismoznance i velike svećenike (20,19). Ipak to nije teš¬ 
ko prosuditi kada je riječ o slijepim vođama kod Matej a 
(15,14), koja je upućena kao pogrda farizejima, dok je na¬ 
suprot tome, kod Luke (6,39) riječ o opomeni slušateljima. 

I ne samo da pojedini evanđelisti imaju različite naslov¬ 
nike za svoje usporedbe, nego postoje primjeri gdje istu 


71 Isto, str. 34-35. 

usporedbu upućuju na različite adrese: Matej usporedbu o 
izgubljenoj ovci (18,12-14) učenicima, a Luka Isusovim 
protivnicima (15,12); Marko sliku o soli (9,50) upućuje 
učenicima, a Luka (14,25) mnoštvu. 

Problem se još povećava kada isti evanđelist jednu us¬ 
poredbu upućuje na dvije adrese. Tako Matej jedanput do¬ 
nosi usporedbu o stablu i njegovim plodovima kao riječ za 
mnoštvo, odnosno za učenike (7,16-20), a drugi puta kao 
riječ za farizeje (12,33-37). Isto tako i Luka svoju uspo¬ 
redbu o svjetlu na svijećnjaku (8,16) upravlja učenicima i 
mnoštvu (11,33). 

Sklonost različitog adresiranja usporedbi nalazimo kod 
sve trojice evanđelista. Zato se uvijek iznova trebamo pitati 
tko su prvotni Isusovi slušatelji. Zašto Isus i kome pripo¬ 
vijeda neku usporedbu? I nadalje: zašto i kome Isus pripo¬ 
vijeda usporedbu o radnicima u vinogradu? 

Ako je želio u njoj pohvaliti siromašne, onda je mogao 
izostaviti drugi dio usporedbe. Upravo na tom drugom dijelu 
leži težina jer ona ima dva vrhunca. Kod usporedbi s dva 
vrhunca naglasak je uvijek na drugom dijelu. 72 Ova uspo¬ 
redba prikazuje dva događaja: 

1 . iznajmljivanje radnika i velikodušno upućivanje na 
isplatu zarade (r. 1 -8), i 2. razočaranje zapostavljenih (r. 9-15). 

Zašto se baš naglasak stavlja na ovaj drugi dio uspored¬ 
be, na dio u kojem se govori kako su neki radnici ostali 
razočarani? Oni se protive, a domaćin im spremno odgo¬ 
vara: “Zar je tvoje oko zlo, što sam ja dobar?” (r. 15). Ova 


72 J. Jeremias, nav. dj. str. 34. 

je usporedba najvjerojatnije upućena onima koji su slični 
mrmljivcima koji kritiziraju Radosnu vijest, koji se zbog 
nje sablažnjavaju kao farizeji. Isus im želi zorno pokazati 
kako je neopravdana, ružna i nemilosrdna njihova kritika. 
Nasuprot njima želi jasno kazati kakav je Bog u svojem 
djelovanju i kako je dobrostiv. I kako je Bog dobar, takav 
sam i ja; veli Isus. Time želi opravdati Radosnu vijest pred 
onima koji se protive. 73 

Kao zaključak ovoga dijela, u kojem je naglasak na 
mrmljanju onih od prvoga sata, koji misle kako im se nano¬ 
si nepravda, može se reći: “Bog nikome ne nanosi neprav¬ 
de, nikada ne postupa samovoljno; ako je obećao nagradu, 
dat će je, ne zato što bismo je mi zaslužili, nego jer je vjeran 
sam sebi; inače, slobodno dijeli svoje darove i nitko se ne bi 
trebao sablazniti zbog njegove dobrote.” 74 


12. Konkretizacija teksta 
12.1. Isusova usporedba i Talmud 

Jasnoća i jednostavnost s kojom naša usporedba donosi 
Radosnu vijest na vidjelo, još se bolje vidi u uspoređiva¬ 
nju s rahinskim parabolama koje se nalaze u Talmudu. Evo 
jednog primjera: u prvim stoljećima živio je poznati učitelj 
Rabbi Bun bar Hijja. Umro je oko 325. poslije Krista, istoga 
dana kada mu se rodio sin R. Bun II. Sakupili su se njegovi 


73 Usp. C. H. Dodd, nav. dj. str. 123. 

74 A. Augustinović, nav. dj. str. 175. 

nekadašnji učitelji i kolege da im kaže svoju posljednju po¬ 
ruku, a jedan od njih, imenom Rabbi Z-era, držeći posmrtni 
govor, počeo je jednom usporedbom. 

Priča govori, tako je on počeo, kako je neki kralj trebao 
dati veliku plaću svojim radnicima. Nakon što su radnici 
radili dva sata, kralj je došao pogledati posao. Tada je pri¬ 
mijetio kako se jedan među njima ističe marljivošću i razli¬ 
kuje po izgledu. Uzeo gaje za ruku te je s njime šetao go- 
re-dolje sve do večeri. Kad su radnici došli da prime svoju 
plaću, onaj radnik je dobio istu plaću kao i svi drugi. 

Ostali su počeli mrmljati i rekoše: mi smo radili cio dan, 
a ovaj samo dva sata i unatoč tome ti si mu dao punu plaću! 
A kralj im uzvrati: ne činim vam nikakvu nepravdu; ovaj je 
uradio za dva sata više nego vi za cio dan. 

Isto tako, zaključio je govornik, nije li Rabbi Bun bar 
Hijja u svojih 28 mladih godina života učinio više nego što 
čine usidjelice učeći po 100 godina? Zato gaje Bog nakon 
tako kratka vremena uzeo za ruku i za sebe zadržao. 75 

Doticaj novozavjetnog i talmudskog načina prikazivanja 
tako je upadljiv da nikakva slučajnost nije moguća. Može¬ 
mo se pitati preuzima li Isus neku židovsku usporedbu te je 
preuređuje. Ili: nije li Rabbi Z-era upotrijebio neku Isusovu 
usporedbu, možda i ne znajući odakle ona vuče korijen? 

Možemo kazati, s ograničenom sigurnošću, da Isus ima 
prednost, budući daje Z-era živio poslije Isusa punih tristo 
godina. Naime, rabinska predaja poznaje sekundarne izvore 
(npr. nije li vlasnik kralj i nije li iskrivljeno da kralj dolazi u 

75 J. Jeremias, nav. dj. str. 137-138. 

osam sati i šeće sve do navečer, do šest sati; dakle deset sati 
traje njihova šetnja). 

U oba slučaja se javljaju nezadovoljnici, ali samo kod Isu¬ 
sa u konkretnoj situaciji i utemeljeno. Isusov je završetak bo¬ 
gato poučljiv, dok je u ovome primjeru usiljen, a ima i dosta 
razlika. U rabinskoj predaji radnik je isto malo radio, a više 
je učinio negoli svi drugi; on je svoju plaću potpuno zaslužio: 
usporedba se iznosi kao potvrda njegove ispravnosti. 


12.2. Rad i plaća 

U Isusovoj usporedbi radnicima se ne daju nikakve zasluge 
zbog kojih bi, kako oni ističu, trebali primiti veću plaću. 
Općenito, oni trebaju zahvaliti gospodaru za naklonost, jer 
ih je primio. 

Tako su se trebala razlikovati na prividno malim razlika¬ 
ma dva svijeta: tamo zasluge, ovdje milost, tamo Zakon, a 
ovdje Evađelje. 76 Naša usporedba je slika vremena u kojem 
je Isus živio. No, ona ima svoju snagu i poruku i za naše 
vrijme te upućuje opomenu i pitanje svim nezadovoljnici¬ 
ma koji mrmljaju: “Jesi li zavidan što sam ja dobar?” Bog 
postupa kao pravi, dobri gospodar: ima smilovanja prema 
radnicima i njihovim obiteljima. On daje i grešnicima i ca¬ 
rinicima udio u svojoj milosti, iako je to potpuno nezaslu¬ 
ženo. Ta, i oni su za njega radili barem u mladosti. Takav je 
Bog uistinu dobar, a zato što je Bog takav, onda i ja trebam 
takav biti jer radim na njegov nalog i u njegovoj službi. Zar 


76 Isto, str. 138. 

želite mrmljati protiv Božje dobrote? Ovo je jednostavna 
evanđeoska obrana: “Bog je uistinu tako dobar!” 77 


12.3. Plaća je razlog zahvale ili mrmljanja 

Razmislimo o još nekim pitanjima: čini se da su radnici, 
koji su radili cijeli dan, imali pravo mrmljati što ih je gospo¬ 
dar nagradio posve jednako kao i one što su se trudili samo 
jedan sat. Kako to da i oni nrogu na kraju primiti istu plaću? 
Možda nam Isus ovom usporedbom želi reći nešto na što i ne 
pomišljamo ili što teže shvaćamo? Možda nam želi pokazati 
kako izgleda naš ljudski način razmišljanja i prosuđivanja, 
a kako Božji. Ujedno nam hoće pomoći da se oslobodimo 
svoje uskogrudnosti, a usvojimo širok Božji osjećaj za svijet 
i ljude, Božje poglede na život i konac svijeta. 

Bonaventura Duda ističe: “Isus uči, svoje slušatelje, da 
Bog ostaje slobodan u svojoj dobroti: stvorio nas je iz lju¬ 
bavi, a ne iz potrebe ili računice, pa nas tako i nagrađuje, 
dajući nam onaj pravi denar - samoga sebe - kao čisti dar i 
milost, jer Boga i njegovo zajedništvo ne možemo zaraditi. 
Tko ipak misli da svojini zaslugama može pred Bogom po¬ 
stići prvo mjesto, bit će posljednji.” 78 

Mi smo poneseni težnjom za pravednošću koju sami že¬ 
limo odrediti. Trudimo se svim snagama da pokažemo svo¬ 
ju pravednost, a još više otvaramo oči da vidimo tuđe ne¬ 
dostatke i da na taj način sebe uzdignemo, a druge osudimo 


77 Isto, str. 139. 

78 B. Duda, Sijač je Sin čovječji , KS Zagreb 1989, str. 314. 

ili ponizimo. Takav je slučaj i u usporedbi o radnicima u 
vinogradu (Mt 20,1-16) koju komentiramo: ljudi koji su 
najviše radili ponašaju se upravo kao da žele da se vide i 
priznaju samo njihove “posvećene” zasluge! 

U pozadini te priče stoje brojni primjeri ondašnjih farize¬ 
ja. Bih su to ljudi koji su se uistinu trudili biti pošteni. Živjeli 
su po Božjem zakonu, ah su se previše sebeljubno uzdizah 
iznad drugih i druge prezirali, omalovažavah i osuđivah. 

Isus nas upozorava kako takvo ponašanje nije ispravno. 
On svakome želi predočiti da su svi ljudi djeca nesebične 
Božje ljubavi, pa su širokogrudnost i dobrota, milosrđe i 
opraštanje uistinu ona snaga koja nas nadahnjuje i osposob¬ 
ljava da živimo dostojno djece Božje. 

Ne bismo, stoga, u današnjem vremenu i okolnostima u 
kojima živimo, smjeli mrmljati i osuđivati one koji se na¬ 
kon mnogo godina vraćaju u krilo Crkve, jer Bog ne želi da 
nastupamo kao suci nad drugima. 

Božja ljubav prema nama nije jednostavna dobrota koju 
bismo mogli zloupotrebljavati i sebično, na svoj način, 
iskorištavati i njome manipulirati. Ona je za nas najprije 
Božji sud, to jest prosudba nas samih, a potom i Božja mi¬ 
lost kao naše spasenje. 

Bog nas na našim putovanjima iznenađuje, presreće i 
zaustavlja. To čini iz razloga što smo slabi, skloni grijehu 
i lako skrenemo s pravoga puta i zalutamo. Bog, međutim, 
ne dopušta dugotrajno lutanje. On nas prekorava i ponovno 
usmjerava na pravi put. Tako i u ovoj usporedbi on pre¬ 
sreće, zaustavlja i prekorava radnike, jer su zavidni i ne bi 
dopustili ni Bogu da bude dobar, velikodušan i milosrdan. 

12.4. Tko ima prednost pred Bogom? 

Odnosi među ljudima u današnjem svijetu sve se više svode 
na uzajamnost zarade i plaće, na proračunati odnos među 
stvarima i ljudima s kojima valja ispravno postupati da bi 
nam se to isplatilo, uglavnom u materijalnom pogledu. I 
prijateljstva se sklapaju po načelu koristi i uspjeha. 

Ako uviđamo daje tako, valja potražiti izlaz. Taj izlaz 
nam pruža sam Isus svojim primjerom. Dakle, u odnosu 
prema ljudima valja odbaciti svaku računicu kao i svako 
sebično pomišljanje na stjecanje prednosti i posebnih zaslu¬ 
ga pred Bogom. Isto tako treba znati da Bog nije predvidio 
nikakvu izvanjsku nadoknadu za naš trud i žrtvu uloženu u 
dobrim djelima. 

Nagrada za pravednost sastoji se u povećanju čovjeko¬ 
ve moći da bude još pravedniji. Nagrada za mirotvorce sa¬ 
stoji se u povećanju njihova zalaganja za mir. Nagrada za 
čovječnost, dobrotu i ljubav sastoji se u povećanju snage 
ljubavi. Nadati se nagradi od Boga znači nadati se da će 
naše zajedništvo s Bogom rasti i povećavati se, da ćemo sve 
više stupati u osobno zajedništvo i voditi razgovor s njim 
kao sa svojini Ocem. 

Svi smo mi Božja djeca i budući da nam životni put 
određuje njegova ljubav, moramo nastojati jedni druge gle¬ 
dati s dobre strane, radovati se dobru i sreći drugih kako bi 
poraslo naše zajedništvo i rasla snaga dobra i ljubavi. Uko¬ 
liko tako budemo činili, neće nam se nametnuti pitanje tko 
je prvi. Jer ćemo svi biti prvi. 

Zaključak 


“Usporedbe koje slikama iz svagdašnjeg života osvjetljuju 
zbilju vjere najljepši su Isusov doprinos svjetskoj literaturi. 
Umio je pričati, kratko i sročeno, a pomalo zagonetno, kako 
bi slušatelj razmišljao i tako postupno ušao u trag pravoj 
Isusovoj misli .” 79 

Bog, iz svoje ljubavi, u svoj vinograd poziva svakog 
čovjeka. Poziv nije svima upućen u isto vrijeme, ali se od 
svakoga traži ustrajan rad. Na koncu će svi dobiti plaću, već 
kako Gospodar bude htio, i nitko nema pravo biti zavidan 
nego zahvalan. Gospodar ima pravo svoju dobrotu iskazati i 
onima koji, možda prema našoj mjeri, to ne zaslužuju. Naša 
nas zavist nikamo ne vodi, nego nas samo može isključiti iz 
Gospodareve dobrote. 

Očito je da se pod Gospodarom misli na Boga i njegov 
postupak prema ljudima. Odnosi u Božjem kraljevstvu ne 
počivaju na matematičkoj pravednosti, a pogotovu ne na 
ljudskim mjerama, nego su utemeljeni na Božjoj dobroti i 
ljubavi. Bog, naime, u svojoj ljubavi neće nikoga oštetiti, 
ali će onima koji su najviše potrebni njegove milosti, naj¬ 
više i pomoći. Tko uistinu želi biti građanin Božjeg kra¬ 
ljevstva mora svoj poglede uskladiti s Božjim mjerama, jer 
se vrlo lako može dogoditi da “oni koji misle kako su prvi 
postanu posljednji .” 80 


79 Isto, str. 315. 

80 H. Kahlefeld, nav. dj. str. 43. 

